נבחרת הולנד בכדורגל
היסטוריה

הולנד לא נמנתה על נבחרות הצמרת לפני שנות ה-70 של המאה ה-20. היא ערכה את הופעתה הראשונה בגביע העולם בכדורגל ב-1934, והופיעה גם בטורניר שאחריו (1938), אך בשניהם הודחה בסיבוב הראשון. לאחר מכן לא העפילה הנבחרת לטורניר עד שנת 1974, וגם לא הגיעה לשלבי הגמר של אליפות אירופה באותה תקופה.
במונדיאל 1974, נבחרת הולנד, בהדרכתו של המאמן רינוס מיכלס ובראשותו של יוהאן קרויף, מגדולי הכדורגלנים בכל הזמנים, הציגה את סגנון הכדורגל הטוטאלי (Total Football). הסגנון הומצא על ידי מיכלס בקבוצת אייאקס אמסטרדם, שזכתה, כאמור, שלוש פעמים רצופות בגביע אירופה. בבסיס השיטה עמדה התפיסה שכל שחקני השדה נוטלים חלק הן במשחק ההגנה והן במשחק ההתקפה. נבחרת הולנד טשטשה את הגדרות התפקידים של שחקני השדה, ושמה דגש על כדורגל התקפי, תפיסה המאפיינת את סגנון המשחק ההולנדי עד היום.
הולנד הייתה הנבחרת הבולטת בטורניר עד שלב הגמר, כשבדרך השיגה חמישה ניצחונות ותיקו אחד (נגד שוודיה), וכבשה 14 שערים לעומת אחד שספגה (ואף הוא שער עצמי). במשחק הגמר נגד גרמניה המערבית המארחת הובילה הולנד 1:0 מפנדל בדקה הראשונה (השער המהיר ביותר בתולדות משחקי הגמר), אך הגרמנים הישוו בפנדל משלהם וגרד מילר הבקיע את השער שהקנה לגרמניה את הניצחון בתוצאה 2:1.
כעבור ארבע שנים קרויף לא נסע עם הנבחרת למונדיאל שהתקיים בארגנטינה. הולנד התקשתה בשלב הראשון ועלתה רק בזכות הפרש שערים עדיף על סקוטלנד, שנגדה הפסידה 2:3. בשלב השני היא השתפרה והעפילה לגמר בפעם השנייה ברציפות לאחר ניצחון על איטליה 2:1. במשחק הגמר היא שוב נתקלה בנבחרת המארחת, זו הפעם ארגנטינה. מריו קמפס העלה את ארגנטינה ליתרון 1:0, אך הולנד הצליחה להשוות לקראת סיום הזמן הרגיל ובדקה ה-90 החמיצה ניצחון כשכדור שבעט רובי רנסנברינק פגע בקורה. בהארכה כבש קמפס שער נוסף ודניאל ברטוני קבע את התוצאה הסופית - 3:1 לארגנטינה, ואכזבה נוספת להולנדים.
בין שתי ההופעות בגמר המונדיאל הגיעה הולנד לראשונה לחצי גמר יורו 1976, אך הפסידה לצ'כוסלובקיה, שזכתה בגביע. ביורו 1980 היא העפילה לטורניר הגמר, אך בשל פער זעיר בהפרש השערים, לא העפילה משלב הבתים.
לאחר מכן הייתה תקופת שפל שבה לא הצליחה הולנד להעפיל למונדיאלים ב-1982 וב-1986 וליורו 1984.
אחרי 8 שנות היעדרות מטורנירי גמר, העפילה הולנד ליורו 1988, ובו הגיעה להישג הגדול בתולדותיה, הזכייה באליפות אירופה לאחר ניצחון בגמר על ברית המועצות 2:0 משערים של רוד חוליט ומרקו ון באסטן, כוכבי הנבחרת באותה תקופה.
במונדיאל 1990 היו ציפיות רבות מנבחרת הולנד, אך בשלב הבתים היא לא הצליחה לנצח באף משחק ועלתה לשמינית הגמר עם שלוש תוצאות תיקו. בשלב זה היא פגשה את האלופה המיועדת, גרמניה המערבית, והפסידה לה 1:2.
ביורו 1992 הגיעה הולנד עד לחצי הגמר, אך שם הפסידה בבעיטות הכרעה לדנמרק, שזכתה לבסוף בגביע.
במונדיאל 1994 הגיעה הולנד לרבע הגמר, שבו הפסידה לזוכת הטורניר, ברזיל, 3:2.
ביורו 1996 הפסידה הולנד ברבע הגמר לצרפת 5:4 בבעיטות הכרעה, לאחר 120 דקות ללא שערים.
במונדיאל 1998 שנערך בצרפת הפסידה הולנד לברזיל בחצי גמר הטורניר, וסיימה במקום הרביעי לאחר הפסד לקרואטיה במשחק על המקום השלישי.
ביורו 2000, שנערך בבלגיה ובהולנד, הפסידה הולנד בחצי הגמר לאיטליה באמסטרדם, לאחר דו-קרב פנדלים במשחק ללא שערים, בו היא החטיאה שתי בעיטות 11 במהלך המשחק. ארבע שנים אחר כך, בפורטוגל, הולנד הגיעה להישג דומה.
הולנד נחלה אכזבה במוקדמות מונדיאל 2002, לאחר שסיימה במקום השלישי בביתה ולא העפילה לטורניר, אחרי פורטוגל ואירלנד ולפני אסטוניה קפריסין ואנדורה.
במונדיאל 2006 שנערך בגרמניה עלתה הולנד לשמינית הגמר לאחר שהשיגה ניצחונות מינימליים על סרביה ומונטנגרו וחוף השנהב וסיימה בתיקו עם ארגנטינה. הולנד סיימה במקום השני בבית עם 7 נקודות, המאזן הטוב ביותר שלה בשלב הבתים מאז 1974, אך הודחה בשמינית הגמר לאחר הפסד 0:1 לפורטוגל.
ביורו 2008 הוגרלה הנבחרת ל"בית המוות" יחד עם איטליה, צרפת ורומניה. הולנד סיימה את הבית במקום הראשון עם מלוא 9 הנקודות ועם מאזן שערים של 1–8, והייתה צפויה להיות הצלחה גדולה בתחרות, שכן הפרשנים ברחבי העולם החמיאו לכדורגל ולניצחונותיה של הנבחרת. בשלב רבע הגמר שיחקה הולנד נגד רוסיה והציגה כדורגל שונה ממה שהציגה בשלב הבתים, הפסידה 1–3 והודחה מהטורניר.
את מוקדמות מונדיאל 2010 סיימה נבחרת הולנד במאזן מושלם - 8 ניצחונות מ-8 משחקים. הנבחרת שמרה על המאזן המושלם גם בטורניר עצמו, עם ניצחונות בשלב הבתים על נבחרות דנמרק, יפן וקמרון. בשמינית הגמר ניצחה הולנד 1–2 את נבחרת סלובקיה, וברבע הגמר גברה בתוצאה זהה על נבחרת ברזיל. בעקבות ניצחון 2–3 על אורוגוואי בחצי הגמר הגיעה הנבחרת בפעם הראשונה מאז 1978 למשחק הגמר של הטורניר, אך בו הפסידה 0–1 לנבחרת ספרד.
באוגוסט 2011 עלתה הנבחרת לראשונה לראש הדירוג העולמי של פיפ"א והפכה לנבחרת השביעית שמובילה דירוג זה.
יורו 2012 היה אחד הטורנירים החלשים ביותר של הולנד. הנבחרת הפסידה בכל שלושת משחקיה בשלב הבתים, והודחה כבר בסיבוב הראשון.
במונדיאל 2014 הולנד הודחה בחצי הגמר על ידי ארגנטינה בדו-קרב בעיטות עונשין. במשחק על המקום השלישי מול ברזיל ניצחה הולנד 0–3.
במוקדמות יורו 2016 הפגינה נבחרת הולנד יכולת דלה. היא סיימה בביתה במקום הרביעי בלבד ולא הצליחה להעפיל לטורניר הגמר, לראשונה מאז יורו 1984. הולנד לא העפילה גם למונדיאל 2018.
במוקדמות יורו 2020 נבחרת הולנד עלתה ליורו.
נבחרת הולנד הפגינה יכולת נהדרת בשלב הבתים ביורו 2020 והעפילה לשמינית הגמר, בשמינית הגמר נבחרת הולנד פגשה את נבחרת צ'כיה והפסידה לה 0–2 והודחה מהתחרות.
בנובמבר 2021 הבטיחה את השתתפותה במונדיאל 2022 בקטר, לאחר שהקדימה במוקדמות את נורווגיה וטורקיה. בשלב הבתים בטורניר הגמר, גברה הולנד על סנגל 0-2, סיימה בתיקו 1-1 עם אקוודור וגברה על קטר המארחת 0-2 כדי לסיים במקום הראשון בבית ולהעפיל לשמינית הגמר. בשמינית הגמר גברה הולנד על ארצות הברית 1-3 וברבע הגמר חזרה מפיגור 2-0 מול ארגנטינה לתיקו 2-2, כאשר היא כובשת את שער השוויון 11 דקות בתוך תוספת הזמן. הולנד הפסידה בבעיטות הכרעה מ-11 מטרים 4-3 והודחה.
הולנד העפילה ליורו 2024. בשלב הבתים פתחה הולנד בניצחון 1-2 על פולין. בהמשך סיימה בתיקו 0-0 עם צרפת והפסידה לאוסטריה 3-2. הולנד העפילה לשמינית הגמר כאחת מארבע הקבוצות בעלות המאזן הטוב ביותר מהמקום השלישי. בשמינית הגמר הביסה הולנד את רומניה 0-3 והעפילה לרבע הגמר. ברבע הגמר גברה הולנד על טורקיה 1-2 והעפילה לחצי הגמר. בחצי הגמר הפסידה הולנד 2-1 לאנגליה והודחה.